钦定古今图书集成/明伦汇编/官常典/第632卷 > 郭贺
## 钦定古今图书集成/明伦汇编/官常典/第632卷 > 郭贺

按《后汉书蔡茂传》：“贺字乔卿，雒阳人。建武中为尚书
令。在职六年，晓习故事，多所匡益。拜荆州刺史，引见
赏赐，恩宠隆异。及到官，有殊政，百姓便之，歌曰：‘厥德
仁明郭乔卿，忠正朝廷上下平’。显宗巡狩，至南阳，特
见嗟叹，赐以三公之服，黼黻冕旒，敕行部去襜帷，使
百姓见其容服，以章有德。每所经过，吏人指以相示”，
莫不荣之。永平四年，征拜河南尹，以清静称。卒，诏书
愍惜，赐车一乘，钱四十万。